भंवरी मामला : मदेरणा की हिरासत 6 जनवरी तक बढ़ी  
जोधपुर की विशेष अदालत ने भंवरी देवी प्रकरण में न्यायिक हिरासत में चल रहे महिपाल मदेरणा और परस राम बिश्नोई की हिरासत 6 जनवरी तक बढ़ा दी है।
जोधपुर की विशेष अदालत (सीबीआई) ने लापता नर्स भंवरी देवी प्रकरण में न्यायिक हिरासत में चल रहे बर्खास्त मंत्री महिपाल मदेरणा और परस राम बिश्नोई की न्यायिक हिरासत की अवधि 6 जनवरी तक बढ़ा दी है। जेल पुलिस ने मदेरणा और परस राम बिश्नोई की न्यायिक हिरासत की अवधि शनिवार को समाप्त होने पर उन्हें अदालत में पेश किया था।  अदालत ने दोनों अभियुक्तों को 6 जनवरी तक फिर न्यायिक हिरासत में भेज दिया है। सीबीआई लापता नर्स भंवरी देवी प्रकरण में अभी तक महिपाल मदेरणा, परस राम बिश्नोई, सही राम, बलदेव, सोहन लाल, शहाबुद्दीन, कांग्रेस विधायक मलखान सिंह और लापता नर्स भंवरी देवी के पति अमर चंद नट को गिरफ्तार कर चुकी है।  मलखान सिंह और इस प्रकरण का मुख्य आरोपी समझा जा रहा सहीराम सीबीआई की हिरासत में हैं, जबकि शेष न्यायिक हिरासत में हैं।